
Patērētāju strīdu risināšanas komisija (turpmāk – Komisija) šādā sastāvā: 
Komisijas priekšsēdētāja Sandra Vētra, 
Komisijas locekļi Ilga Ozoliņa kā patērētāju interešu pārstāve un Ilona Leimane kā komersantu interešu pārstāve, izskatīja rakstveida procesā strīdu starp patērētāju un sabiedrību par iegādāto peldkostīmu.
No lietas materiāliem izriet, ka patērētāja 2025. gada 22. maijā sabiedrības veikalā iegādājās peldkostīmu “Lise Charmel” par 99,20 EUR. Pēc pirmās lietošanas reizes – peldēšanas – tika konstatēts, ka zilā krāsa no peldkostīma auduma satecēja un nokrāsoja peldkostīma balto daļu, padarot preci vizuāli bojātu un nederīgu lietošanai. 2025. gada 3. jūnijā patērētāja vērsās pie sabiedrības ar prasību atmaksāt par preci samaksāto naudas summu. Sabiedrība 2025. gada 10. jūnijā patērētājas prasību noraidīja, norādot, ka prece ir bojāta neatbilstošas lietošanas un kopšanas rezultātā. Tā kā strīds netika atrisināts, patērētāja vērsās Patērētāju strīdu risināšanas komisijā ar prasību atmaksāt par preci samaksāto naudas summu.
Sabiedrība lietā ir sniegusi skaidrojumu, norādot, ka peldkostīms ticis pārdots izcilā stāvoklī, bet krāsas notecējuma, sabiedrības ieskatā tas radies ķīmiskas reakcijas rezultātā vai preces nepareizas lietošanas un uzglabāšanas dēļ, piemēram, atstājot peldkostīmu mitrā stāvoklī vai lietojot kosmētiskus līdzekļus. Sabiedrība uzskata, ka precei nav ražošanas defekta, un līdz ar to noraida patērētāja prasību.
Komisija, izvērtējot lietā esošos materiālus, iesniegtās fotogrāfijas, secina, ka krāsas notecējums radies no zilās aukliņas. Pārējās peldkostīma daļas izskatās labā stāvoklī, bez krāsas notecējumiem vai izplūdumiem. Komisija norāda, ka, iegādājoties peldkostīmu patērētāja varēja sagaidīt, ka peldkostīmu varēs izmantot tam paredzētajam mērķim, tostarp, iešanai ūdenī, saslapināšanai. Tāpat jāsaprot, ka, izmantojot peldkostīmu tam paredzētajam mērķim – peldēšanai ūdenī, sauļošanai, tiks lietoti arī sauļošanās krēmi un, ka peldkostīmu pēc peldēšanās, ne vienmēr ir iespējams nekavējoties izžāvēt, ka tas kādu laiku var būt slapjš.
Komisija secina, ka peldkostīma zilā aukliņa ir izgatavota no cita materiāla kā pārējās peldkostīma detaļas un ir ar krāsas nenoturību. Komisija norāda, ka sabiedrībai būtu pienākums informēt patērētāju, ja kādam apģērbam vai tā detaļai ir krāsas nenoturība.
Komisija norāda, ka saskaņā ar Patērētāju tiesību aizsardzības likuma (turpmāk – PTAL) 13. panta pirmo un otro daļu pārdevējam ir pienākums nodrošināt preces atbilstību līguma noteikumiem, kā arī pārdevējs ir atbildīgs par jebkuru neatbilstību, kas pastāvējusi preces piegādes brīdī un atklājas divu gadu laikā no piegādes dienas. 
Savukārt šī panta trešajā daļā noteikts, ka, ja preces neatbilstība līguma noteikumiem atklājas gada laikā pēc preces piegādes, uzskatāms, ka tā bija preces piegādes brīdī. Tas nozīmē, ka gadu pēc preces iegādes pārdevējam ir pienākums pierādīt, ka prece ir bijusi līguma noteikumiem atbilstoša.
Komisija secina, ka sabiedrība lietā nav iesniegusi pierādījumus, kas apliecinātu, ka iegādātais peldkostīms ir līguma noteikumiem atbilstošs.
 No PTAL 14.panta pirmās daļas izriet, ka prece ir līguma noteikumiem neatbilstoša, ja tā neatbilst solītajai kvalitātei un nav derīga mērķim, kādam patērētājs preci izvēlējies, 
Savukārt, atbilstoši PTAL 28. panta otrajai daļai, patērētājam ir tiesības pieprasīt, lai pārdevējs veic preces maiņu, ja iegādātā prece ir līguma noteikumiem neatbilstoša.
No lietā esošajiem dokumentiem secināms, ka peldkostīms neatbilst solītajam un ir vērtējam kā līguma noteikumiem neatbilstošs, līdz ar to  patērētāja ir tiesīga prasīt apavu maiņu.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo un otro daļu, 14.panta pirmo, trešo daļu, 28.panta otro daļu,

nolemj:

apmierināt patērētājas prasību.
Sabiedrībai apmainīt peldkostīmu pret līguma noteikumiem atbilstošu.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.

Šis dokuments ir parakstīts ar drošu elektronisko parakstu un satur laika zīmogu.

Komisijas priekšsēdētāja							Sandra Vētra

